Staatsrede: ‘Landbou verdien regering se ondersteuning’Omri van Zyl, uitvoerende direkteur van Agri SA. Foto: Facebook Agri SA, een van Suid-Afrika se grootste landbou-organisasies, se boodskap aan pres. Cyril Ramaphosa met die oog op sy tweede staatsrede is eenvoudig: landbou benodig die gesamentlike ondersteuning van al die regeringsdepartemente. Omri van Zyl, Agri SA se uitvoerende direkteur, sê die landboubedryf verkeer onder geweldige druk weens droogte, beleidsonsekerheid en veiligheidsredes. Hy meen investering in dié bedryf sal ŉ reusagtige maatskaplike opbrengs oplewer. “Nasionale prioriteite soos transformasie, werkskepping, voedselsekerheid, ekonomiese groei en maatskaplike stabiliteit kan deur investering van regeringshulpbronne in landbou die doeltreffendste teweeggebring word. “Om te regeer is om te prioritiseer en ondersteuning aan landbou sal ander sektore van die ekonomie ook spoedig baat. “Laat die boodskap van die regering in dié verkiesingsjaar duidelik wees dat breë ondersteuning aan ŉ volhoubare en dinamiese landboubedryf die topprioriteit moet wees,” sê Van Zyl. Agri SA sal na die volgende aspekte in die staatsrede kyk: Agri SA-versoek: Versoek die departement van openbare werke om beleidsekerheid te gee deur dié klousules wat onteiening sonder vergoeding toelaat, te definieer. Agri SA-versoek: Versnelde droogtebystand is nou die enigste opsie. Agri SA-versoek: Prioritiseer die funksionele kapasiteit van die departement van water en sanitasie ten einde waterwetgewing en -beleid doeltreffend toe te pas. Agri SA-versoek: Die beleid beloof om uitstekende uitkomste te lewer en moet behoorlik ingestel en gefinansier word. Agri SA-versoek: ŉ Landbou-ontwikkelingsfonds moet gestig en behoorlik gefinansier word. Agri SA-versoek: Om behoorlik aan die kommissie se voorstelle gehoor te gee en aandag te skenk aan die praktiese aspekte. “Ons wens pres. Ramaphosa alle sterkte met die staatsrede toe. Ons is deeglik bewus van die druk uit verskeie oorde, maar hoop en bid dat hy in 2019 Suid-Afrika sal kan stuur na groter stabiliteit en ekonomiese insluiting,” sluit Van Zyl af.